I-Bosso Iba Ngutshiki Lobhanqa Leqembu leTriangle Emdlalweni wePSL
Umdlalo phakathi kwamaqembu womabili ubungomunye wemidlalo yenkabaviki edlalwe ngoLwesithathu eye Castle Lager Premier Soccer League.
BULAWAYO — Iphele zingutshiki lobhanqa imidlalo yesigaba se Castle Premier Soccer League edlalwe ngoLwesithathu emini. Iqembu le Highlanders libe ngutshiki lobhanqa zero ka zero leqembu le Triangle emdlalweni obusenkundleni ye Barbourfields. Limpumela itsho ukuba iqembu le Highlanders liyale lilokhu lihlezi endaweni yesibili engalaneni yemiklomelo njengoba selilemiklomelo engamatshumi amathathu lanye ngemva kokudlala imidlalo elitshumi lanhlanu. Phezu kwengalane kuleqembu le FC Platinum lona elilemiklomelo engamatshumi amathathu lantathu lalo ngemva kokudlala imidlalo elitshumi lanhlanu. Iqembu le Highlanders belingela mdlali onguye umgadli osehlohle amagoli amanengi lonyaka kusigaba se PSL uBruce Kangwa yena ophakathi kwemizamo eyokuyadlala elizweni leTanzania kuqembu le Azam. Kukhanya iqembu le Highlanders lizaqhuba nzima nxa uKangwa engaphumelela ukuyadlala kwele Tanzania njengoba langempelaviki edluleyo abafana be Bosso behluleke ukuhlohla baze baphumelela ukunqoba iqembu le Caps United ngemva kokutshaywa kwembekwa. Umdlalo obusenkundleni ye Luveve obuphakathi kweqembu le Tsholotsho leqembu le Mutare City uphele lakho zingutshiki lobhanqa 1 ka 1. Ohlohlele iqembu le Tsholotsho ngu Thando Ncube kuthi olinganisele iqembu le Mutare City ngu Agrippa Murimba. Ekhuluma ngemva komdlalo umqeqetshi weqembu le Tsholotsho uLizwe Sweswe uthe lumdlalo ubunzima njengoba womabili lawamaqembu ehlezi ngaphansi kwengalane njalo efuna ukukhuphuka. Iqembu le Tsholotsho lihlezi kundawo yesithathu nxa usuka ngaphansi kwengalane lilemiklomelo elitshumi lambili kuthi ele Mutare City lihlezi kundawo yesibili nxa usuka ngaphansi kwengalane lilemiklomelo elitshumi lanye.